Title: กฎกระทรวงฉบับที่ 5 (พ.ศ. 2503) ออกตามความในพระราชบัญญัติควบคุมการฆ่าสัตว์และจำหน่ายเนื้อสัตว์ พ.ศ. 2502

กฎกระทรวง

กฎกระทรวง
ฉบับที่ ๕ (พ.ศ. ๒๕๐๓)
ออกตามความในพระราชบัญญัติควบคุมการฆ่าสัตว์
และจำหน่ายเนื้อสัตว์
พ.ศ. ๒๕๐๒[๑]

อาศัยอำนาจตามความในมาตรา ๑๐
และมาตรา ๒๐  แห่งพระราชบัญญัติควบคุมการฆ่าสัตว์และจำหน่ายเนื้อสัตว์
พ.ศ. ๒๕๐๒ 
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑  ผู้ใดมีความประสงค์จะฆ่าสัตว์นอกโรงฆ่าสัตว์ให้ยื่นคำร้องขออนุญาตตามแบบที่กระทรวงมหาดไทยกำหนดและชี้แจงเหตุผลหรือความจำเป็นต่อพนักงานเจ้าหน้าที่ผู้ออกใบอนุญาตแห่งท้องที่นั้น
พนักงานเจ้าหน้าที่ผู้ออกใบอนุญาตจะสอบสวนข้อเท็จจริงเพื่อประกอบการพิจารณาในการอนุญาตก็ได้

ข้อ ๒  ท้องที่ตำบลใดไม่มีโรงฆ่าสัตว์
และอยู่ห่างจากโรงฆ่าสัตว์ซึ่งได้รับอนุญาตให้ตั้งขึ้นในท้องที่อื่น
ถ้าผู้ว่าราชการจังหวัดเห็นว่าท้องที่ตำบลนั้นเป็นท้องที่กันดาร และทางคมนาคมไม่สะดวก
จะประกาศกำหนดให้ท้องที่ตำบลนั้นทั้งตำบล หรือเฉพาะบางส่วนเป็นท้องที่กันดาร
ให้ผู้รับใบอนุญาตฆ่าสัตว์ทำการฆ่าสัตว์นอกโรงฆ่าสัตว์ก็ได้ โดยทำประกาศปิดไว้ ณ
ที่ศาลากลางจังหวัด ที่ว่าการอำเภอ และที่ทำการของกำนันและผู้ใหญ่บ้านในตำบลนั้น
ประกาศดังกล่าวนี้
จะประกาศโดยมีกำหนดเวลาหรือเมื่อผู้ว่าราชการจังหวัดเห็นสมควรจะถอนเสียโดยทำประกาศถอนปิดไว้
ณ สถานที่ดังกล่าวในวรรคแรกก็ได้

ข้อ ๓  ในกรณีที่มีเหตุสมควรเป็นพิเศษ
เป็นต้นว่าสัตว์นั้นเปรียว และดุร้ายไม่อาจใช้วิธีการฆ่าสัตว์ภายในโรงฆ่าสัตว์ได้
ให้ผู้ขออนุญาตดำเนินการตามข้อ ๑ 
และเมื่อพนักงานเจ้าหน้าที่ผู้ออกใบอนุญาตเห็นสมควร ก็ให้อนุญาตได้
แล้วรายงานเหตุผลให้ผู้ว่าราชการจังหวัดทราบ

ข้อ ๔ 
การฆ่าสัตว์เพื่อตรวจพิสูจน์หรือทดลองทางวิชาการ โดยเจ้าพนักงานผู้มีอำนาจหน้าที่ของกรมปศุสัตว์
หรือโดยเจ้าหน้าที่ของหน่วยราชการหรือขององค์การที่ได้รับอนุญาตจากรัฐมนตรี ให้ทำการฆ่าสัตว์นอกโรงฆ่าสัตว์ได้

ข้อ ๕  ผู้ได้รับอนุญาตให้ฆ่าสัตว์ตามข้อ  ๑ ข้อ ๒  ข้อ ๓ และข้อ ๔ ต้องทำการฆ่าสัตว์ต่อหน้าพนักงานเจ้าหน้าที่ซึ่งราชการส่วนท้องถิ่นแต่งตั้ง

ให้ไว้ ณ วันที่ ๒๗ มกราคม พ.ศ. ๒๕๐๓
พลเอก ป. จารุเสถียร
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากได้ประกาศใช้พระราชบัญญัติควบคุมการฆ่าสัตว์และจำหน่ายเนื้อสัตว์  พ.ศ. ๒๕๐๒ แล้ว สมควรออกกฎกระทรวงกำหนดหลักเกณฑ์การขออนุญาตฆ่าสัตว์นอกโรงฆ่าสัตว์
ในท้องที่กันดาร ในกรณีมีเหตุผลสมควรเป็นพิเศษ และให้อำนาจเจ้าหน้าที่ทำการฆ่าสัตว์เพื่อตรวจพิสูจน์
หรือทดลองวิทยาการได้ เพื่อเป็นหลักการปฏิบัติตามวัตถุประสงค์ของพระราชบัญญัติดังกล่าว.

ฐาปนี/แก้ไข
๑ พฤศจิกายน ๒๕๔๕
B+A(C)

อัมภิญา/จัดทำ
๑๓ สิงหาคม ๒๕๕๑

[๑] ราชกิจจานุเบกษา เล่ม ๗๗/ตอนที่ ๗/ฉบับพิเศษ หน้า ๒๙/๒๗
มกราคม ๒๕๐๓